Området er fyldt med store marker, masser af træer og det hele er grønt. Sådan ser det ud i dag i Store Vildmose, der ligger i Brønderslev og Jammerbugt Kommuner. Men udsigten kan snart ændre sig. For arealet på 2800 hektar er ét af de tre områder, der nu skal undersøges for, om det kan blive et nyt nationalt testcenter med kæmpevindmøller. - Man bliver altid lidt forskrækket, når der sker noget nyt, men jeg ved også godt, at vi skal gøre noget for den grønne omstilling, og jeg har et håb om, at vi laver nogle møller, der nok skal være på havet, men vi kan godt være nødt til at teste nogle af dem. Derfor er et testcenter dybest set fornuftigt, siger Mikael Klitgaard, borgmester, Brønderslev Kommune, Venstre. Det er et bredt flertal i folketinget, der er blevet enige om, at der skal anlægges et nyt nationalt testcenter, hvor der skal opføres otte vindmøller på op til 450 meter. Et grotesk forslag Kort før sommer modtog Mikael Klitgaard og borgmesteren i Jammerbugt Kommune, Mogens Christen Gade, et brev fra Bolig- og Indenrigsministeriet. Heri stod der blandt andet, at området ved Store Vildmose er ét af de tre steder, der er udpeget til at blive undersøgt for, om det skal være nyt nationalt testcenter. I området er der 19 husstande, oplyser Bolig- og Planstyrelsen. - Jeg synes, at det virker meget grotesk, og jeg håber ikke, at vi kommer i betragtning til det. Vi er i fuld gang med at leve op til den grønne omstilling, og vi er én af de kommuner i Danmark, der har sat flest vindmøller op, siger Mogens Christen Gade, borgmester, Jammerbugt Kommune, Venstre. Herudover skal et område i Tønder og et område vest for Ribe undersøges. Landets tredje testcenter Der er i øjeblikket to nationale testcentre for store vindmøller. De ligger i Østerild i Thisted Kommune og Høvsøre i Lemvig Kommune, og nu kan Nordjylland altså få det tredje testcenter. Men først skal området undersøges for, om det er det rigtige sted at placere et testcenter. Ifølge Indenrigs- og Boligministeriet vil der blandt andet blive kigget på miljøet, naturen og de husstande, der er i området, før de 450 meter høje vindmøller skal op. Til sammenligning er Eiffeltårnet 330 meter høje, og Storebæltsbroens pyloner er 254 meter høje. - Umiddelbart synes jeg godt, at man kunne teste dem lidt længere nede ved jorden, fordi vi har i øjeblikket halvanden hundrede meter høje vindmøller, og de er voldsomme i et landsskab, siger Mikael Klitgaard. - Vi kan ikke stå til ansvar som kommune for kæmpemøller ude midt i et naturområde, siger Mogens Christen Gade. Der er nu aftalt et fælles borgmestermøde mellem de to kommuner og Indenrigs- og Boligministeriet. Det forventes, at de nye nationale testcentre etableres i 2027.

Referat:
Et bredt flertal i Folketinget har besluttet at anlægge et nyt nationalt testcenter, hvor vindmøller på 450 meter skal sættes op.